LT Europos Sąjungos oficialusis leidinys C 177/18

Paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

2013/C 177/09

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PAKEITIMO PARAIŠKA

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (2)

PAKEITIMO PARAIŠKA PAGAL 9 STRAIPSNĮ

„PERAS DE RINCÓN DE SOTO“

EB Nr.: ES-PDO-0105-0251-05.10.2010

SGN ( ) SKVN ( X )

1. Keičiamos produkto specifikacijos dalys

—  Produkto pavadinimas — ☒ Produkto aprašymas — ☒ Geografinė vietovė — ☒ Kilmės įrodymas — ☒ Gamybos būdas —  Ryšys su geografine vietove —  Ženklinimas etiketėmis —  Nacionaliniai reikalavimai — ☒ Kita (kontrolės įstaiga, teisiniai reikalavimai)

2. Pakeitimo (-ų) pobūdis

— ☒ Bendrojo dokumento arba santraukos pakeitimas —  Įregistruotos SKVN ar SGN specifikacijos, kurios bendrasis dokumentas ar santrauka neskelbti, pakeitimas —  Specifikacijos pakeitimas, dėl kurio paskelbto bendrojo dokumento keisti nereikia (Reglamento (EB) Nr. 510/2006 9 straipsnio 3 dalis) —  Laikinas specifikacijos pakeitimas dėl valdžios institucijų nustatytų privalomų sanitarijos ar fitosanitarijos priemonių (Reglamento (EB) Nr. 510/2006 9 straipsnio 4 dalis)

3. Pakeitimas (-ai)

3.1. Aprašymas

Pakeičiamas B.3 punktas „Skiriamosios savybės“, kad šio punkto turinį būtų galima suskirstyti į smulkesnes dalis: B.3.1. Fizinės ir cheminės savybės, B.3.2. Juslinės savybės ir B.3.3. Fizinės savybės.

Be to, B.3.1 papunktyje „Fizinės ir cheminės savybės“ (kurios bus vertinamos ne derliaus nuėmimo metu, o išsiunčiant produktą) panaikinama ribinė tirpių kietųjų medžiagų vertė, nes, atsižvelgiant į čia aptariamam produktui būdingą ypatingai švelnų skonį, šios ribos nustatyti nereikia. Tą patį galima pasakyti ir apie kietumo vertę, kuri priklauso nuo šio vaisiaus, kurio brendimas tęsiasi nuėmus derlių (dėl to vaisius tampa saldesnis ir sumažėja jo minkštimo konsistencija), vystymosi, nuo rinkos poreikių ir vartotojų skonio. Be to, atsižvelgiant į įgytą patirtį, prireikus leidžiama 5 mm sumažinti mažiausią nurodytą vaisiaus dydį, kad būtų patenkinti paskirties rinkos poreikiai. Iš B.3.3 papunkčio „Fizinės savybės“ išbraukiamas reikalavimas laikytis Reglamento (EB) Nr. 1619/2001.

3.2. Geografinė vietovė

Ištaisant klaidą, padarytą pirmą kartą nustatant geografinę vietovę, vietovė išplečiama įtraukiant šias Ebro slėnio savivaldybes: Albelda, Alberite, Alcanadre, Agoncillo, Arrubal, Ausejo, Azofra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, San Asensio, Torremontalbo, Uruñuela ir Villamediana de Iregua.

Visa ši teritorija priklauso Ebro slėniui ir yra nutolusi nuo kalnuotų vietovių, tačiau sudaro vieną ir nedalomą visumą su iš pradžių nustatyta geografine vietove, nes abiem būdingi tie patys žmogiškieji ir gamtiniai veiksniai.

3.3. Kilmės įrodymas

Šio punkto tekstas išdėstytas trumpiau ir glausčiau, į jį įtraukta nauja Instituto de Calidad Agroalimentaria de La Rioja nomenklatūra ir nauja augintojų registro įstaiga. Nuorodos į Asociación para la Promoción de la Pera de Rincón de Soto pakeistos nuoroda į Reguliavimo tarybą.

3.4. Gamybos būdas

Šio punkto tekstas išdėstytas trumpiau ir glausčiau atsižvelgiant į technologijų pažangą, tačiau nesumenkinant produkto kokybės aprašymo, o kartu atsižvelgiant į naujus privačius kokybės aprašymus, visų pirma išbraukiant nuorodą į veiksmus, kuriuos galima atlikti tik rankiniu būdu, ir leidimą naudoti tik medines paletes.

3.5. Kita

Į G punktą „Kontrolės įstaiga“ įtraukta nauja kontrolės institucija. Atnaujinti I dalyje „Teisiniai reikalavimai“ išdėstyti taikomi teisės aktai.

BENDRASIS DOKUMENTAS

TARYBOS REGLAMENTAS (EB) Nr. 510/2006

dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (3)

„PERAS DE RINCÓN DE SOTO“

EB Nr.: ES-PDO-0105-0251-05.10.2010

SGN ( ) SKVN ( X )

1. Pavadinimas

„Peras de Rincón de Soto“

2. Valstybė narė arba trečioji šalis

Ispanija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Pyrus Communis L. rūšies Blanquilla ir Conférence veislių Extra ir I klasės vaisiai, vartojami švieži.

Siunčiamos pirkėjui kriaušės turi pasižymėti šiomis savybėmis:

kietumas – ne didesnis kaip 6,12 kg/cm2,

tirpios kietosios medžiagos – ne mažiau kaip 13 Brikso laipsnių,

mažiausias dydis – nustatomas pagal didžiausią pjūvio ties viduriu skersmenį. Blanquilla – 58 mm, o Conférence – 60 mm. Atsižvelgiant į rinkos poreikius, šie dydžiai gali būti sumažinti 5 mm.

Vaisiai natūraliai rusvi, cheminiai abrazyviniai produktai nenaudojami.

Vaisiai su koteliu.

3.2.1. Juslinės savybės

Šioje geografinėje vietovėje auginamoms Blanquilla kriaušėms būdingas stiprus skonis ir tinkama rūgštumo bei saldumo pusiausvyra. Conférence kriaušių konsistencija medinga, joms būdinga puiki rūgštumo bei saldumo pusiausvyra ir stiprus bei subalansuotas skonis. Abiejų veislių vaisiai sultingi, su dideliu cukraus kiekiu, kuris yra svarbiausias vaisiaus skonio kokybės požymis.

3.3. Žaliavos (taikoma tik perdirbtiems produktams)

—

3.4. Pašarai (taikoma tik gyvūniniams produktams)

—

3.5. Specialūs gamybos veiksmai, atliktini nustatytoje geografinėje vietovėje

Auginimo vietovė sutampa su vaisių sandėliavimo ir galutinės atrankos vietove.

Saugoma kilmės vietos nuoroda „Peras de Rincón de Soto“ žymimos kriaušės vartotojams turi būti pateiktos nepriekaištingos būklės. Be to, kriaušės visada turi atitikti visus savo specifinius parametrus.

Kriaušės turi būti tinkamai sandėliuojamos, o prieš išsiunčiamos vartotojams „Peras de Rincón de Soto“ perrenkamos. Atliekant šią galutinę atranką atskiriamos kriaušės su trūkumais, blogai išsilaikiusios arba neatitinkančios nustatytų kokybės kriterijų.

Ši galutinė atranka gali būti atliekama tik rengiantis išsiųsti vaisius iš sodininkystės produktų bazės, kai kriaušės išimamos iš palečių, į kurias buvo sudėtos nuimant derlių ir kuriose buvo saugojamos. Šis etapas laikomas auginimo proceso dalimi, todėl turi vykti saugomoje geografinėje vietovėje.

Kai kriaušės auginamos, sandėliuojamos ir galutinė atranka vyksta saugomoje geografinėje vietovėje, galima užtikrinti ne tik produkto kilmę, bet ir geriausią jo kontrolę, o kartu išsaugomos fizinės bei juslinės vaisių savybės.

3.6. Specialios pjaustymo, trynimo, pakavimo ir kt. taisyklės

Galutinės atrankos metu saugoma kilmės vietos nuoroda „Peras de Rincón de Soto“ žymimos kriaušės dedamos į dėžes – specifikacijos apraše nurodytomis savybėmis pasižymintys vaisiai iš palečių perkraunami į pervežimui naudojamas dėžes, dėl to šis sudėjimas taip pat turi būti atliktas nustatytoje geografinėje vietovėje.

Labai svarbu, kad bazėje pakuojami vaisiai į dėžes būtų dedami vienu sluoksniu, kiekvieną vaisių atskirai apdengiant, kad jis nejudėtų ir dėl to pervežant arba paskirstant dėžes nebūtų pažeistas.

Toks sudėjimas į dėžes negali būti laikomas produkto pakuote, nes galutiniam vartotojui kriaušės neturi būti pateikiamos supakuotos.

3.7. Specialios ženklinimo etiketėmis taisyklės

Etiketėse privaloma nurodyti žodžius Denominación de Origen Protegida„Peras de Rincón de Soto“ (Saugoma kilmės vietos nuoroda „Peras de Rincón de Soto“). Neleidžiama naudoti etikečių, kurios dėl vienos ar kitos priežasties galėtų suklaidinti vartotoją.

4. Glaustas geografinės vietovės apibūdinimas

Geografinė vietovė apima Arrubal, Ausejo, Azofra, Calahorra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, Rincón de Soto, San Asensio, Torremontalbo, Uruñuela ir Villamediana de Iregua savivaldybes, išsidėsčiusias po visą Ebro slėnį.

5. Ryšys su geografine vietove

5.1. Geografinės vietovės ypatumai

Gamtiniai veiksniai

La Rioja regionui labai didelį poveikį daro vietovės topografija: pietuose esantys kalnai natūraliai atskiria Ebro slėnį nuo likusios vietovės ir sukuria ryškų kritulių ir temperatūrų gradientą.

Visa geografinė vietovė įsikūrusi Ebro slėnyje ir nutolusi nuo kalnų, jai būdingos vienodos ir ypatingos dirvotyros ir klimato savybės, dėl kurių ši vietovė labai tinka kriaušėms, pasižyminčioms itin vertinamomis juslinėmis ir kokybės savybėmis, auginti. Dėl šių savybių ir plačiai paplitusių šios kultūros auginimo tradicijų vietovė yra vieninga ir nedaloma.

Reljefas. Saugomos geografinės vietovės padėtis šalia Ebro slėnio, šalnos, šviesos kiekis ir vandens išgaravimas tinka puikios kokybės kriaušėms auginti. Lygumose nėra krūmų, kliūčių, jos gerai vėdinamos ir drėgnos, todėl čia didelis šviesos kiekis ir nekyla su vandens išgaravimu susijusių šalnų.

Dirvožemis. Dėl kriaušių auginimui reikalingų sąlygų ši kultūra sutelkta saugomos geografinės vietovės viduryje, netoli upių plytinčiose gerai vėdinamose lygumose, priemolio arba molingoje ir silicio dirvoje, kuri yra sveika, vientisa, gili, be aktyvaus kalcio (per didelis jo kiekis sukeltų chlorozę) ir pralaidi, nes kriaušės auga drėkinamoje dirvoje ir joms labai kenkia dirvoje besikaupianti drėgmė.

Klimatas. Ebro slėnyje įsikūrusiai ir nuo kalnų nutolusiai nustatytai geografinei vietovei būdingas šiltas Viduržemio jūros klimatas su kai kuriais žemyninio klimato bruožais. Žiemos būna nešaltos, vasaros ilgos, o dienos ir nakties temperatūrų skirtumas nedidelis (išskyrus vasaros mėnesiais); toks klimatas labai tinkamas kriaušėms tinkamai išsivystyti.

Kalbant apie kritulių kiekį ir trukmę, jų stiprumą ir sausojo laikotarpio sezoniškumą, klimatas laikomas Viduržemio jūros sausu klimatu.

Žmogiškieji veiksniai

Auginimo ir (arba) gamybos sąlygos. Ūkininkai rūpinasi, kad vaisių ir medienos proporcija medžiuose būtų tinkama, prireikus dalis vaisių užuomazgų pašalinama rankomis.

Be to, jie visuomet stengėsi, kad medžiai būtų subalansuoti, o jų struktūra tinkamai suformuota. Nuolat genint medžius rankomis, buvo užtikrinamas tinkamas oro ir šviesos, kurie reikalingi fotosintezei, kvėpavimui ir pastoviam derliui, kiekis.

Kad gautų tinkamą derlių ir kad vasarą kriaušės dėl nustatytos geografinės vietovės Viduržemio jūros klimato nenukentėtų nuo sausros, ūkininkai drėkindami turi užtikrinti vandens tiekimą. Remiantis ūkininkų patirtimi, pagrįsta ypatingomis vietovės klimato sąlygomis, nustatyta, kad daugiausia drėkinti reikia dygimo–vaisiaus užsimezgimo ir vaisių sunokimo–vasaros pabaigos laikotarpiais, nes tuo metu vandens poreikis yra didžiausias, o kritulių iškrenta mažiausiai.

Visi ūkininkai sutinka, kad derliaus nuėmimas yra pati svarbiausia operacija, nuo kurios priklauso gera vaisių kokybė, todėl ją reikia atlikti rūpestingai ir vaisiams tinkamai prinokus. Nuo prinokimo iš esmės priklauso ne tik gera vaisių kokybė, bet ir ilgas bei tinkamas jų išlaikymas. Vaisius skinamas jo kotelį atskiriant nuo šakos, todėl jį galima išlaikyti. Blanquilla kriaušes nuskinti sunkiau, nes jų odelė daug plonesnė nei Conférence, o kotelis – daug silpnesnis, todėl šias kriaušes reikia skinti itin atsargiai.

5.2. Produkto ypatumai

Saugomoje geografinėje vietovėje auginamos kriaušės yra didesnės, pailgesnės formos, saldesnės, šiek tiek kietesnės ir žalesnės odelės nei kitos kaimyninėse vietovėse auginamos kriaušės. Dėl šių savybių rinkoje jos vertinamos labiau. Be to, dėl vietovės aukščio ir netoliese tekančių upių vaisiai parusvėja natūraliai, nenaudojant cheminių produktų.

5.3. Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Geras vardas

Pirmosios istorinės nuorodos, kuriose pabrėžiama kriaušių auginimo ir pardavimo šioje vietovėje svarba, siekia 1747 metus; Blanquilla veislės kriaušės minimos kaip labai skanus vaisius, valgomas karaliaus Pilypo V dvare. 1752 m. rankraščiuose nurodoma, kad jau tuomet Rincón de Soto savivaldybėje augintos kriaušės ir buvo nuiminėjamas jų derlius. XIX a., vykstant Desamortización de Mendizábal procesui, geografinėje vietovėje pradėta liberalizuoti žemės ūkio veikla ir imta prekiauti vaisiais. Iš Alfaro (teisminis centras, kuriame, kaip ir Calahorra vietovėje, buvo žinoma „Rincón de Soto“ istorija ir tradicijos, ir kuris tik XIX a. tapo atskiru administraciniu vienetu) į visą šalį ir užsienį būdavo siunčiami puikios kokybės vaisiai ir ypatingos Blanquilla kriaušės, daugiau reikšmės pradėta teikti ir Conférence kriaušių auginimui. Taip šioje vietovėje žemės ūkis tapo vieninteliu pragyvenimo šaltiniu, visų pirma dėl kriaušių („La Pera“), kurios jau tuomet labai vertintos.

Gamtiniai veiksniai

Reljefas. Dėl slėnio aukščio ir netoliese tekančių upių kas rytą susidaro migla, kuri išsisklaido tik per keletą valandų, saulei aukštai patekėjus. Ant Conférence kriaušių dėl miglos susidaręs drėgmės sluoksnis saulei ryškiai šviečiant išgaruoja, todėl vaisiai tampa natūraliai rusvi, nenaudojant cheminių produktų, kuriais vaisiaus odelė būtų dirbtinai apdeginama. Šis natūralus rusvumas yra labai vertinamas auginimo vietovėje, nes tuo produktas skiriasi nuo kaimyninėse vietovėse išaugintų kriaušių.

Klimatas

Saugomos geografinės vietovės klimatas turi akivaizdų poveikį „Peras de Rincón de Soto“ spalvai, kvapui, vaisių dydžiui, rūgštumui, minkštimo konsistencijai ir šios vietovės vaisiams būdingam aukštam tirpių kietųjų medžiagų kiekiui. Dėl aukštos vidutinės birželio mėnesio temperatūros (be didelių temperatūrų skirtumų naktį ir be pavasarinių šalnų) vaisiai greitai auga. Vaisiams nokstant, trumpėjančios dienos, nakties temperatūrų skirtumai, daugybė saulėtų valandų ir stipri saulės šviesa daro tiesioginę įtaką aukštam „Peras de Rincon de Soto“ tirpių kietųjų medžiagų kiekiui, lyginant su kaimyninėse geografinėse vietovėse išaugintomis kriaušėmis; cukraus kiekis ir rūgštumas yra du svarbiausi skonį lemiantys veiksniai.

Be to, nuo aukštos vasaros dienos temperatūros ir vėsios laikotarpio prieš nuimant derlių nakties temperatūros skirtumo labiausiai priklauso kriaušėms būdingas kietumas ir tekstūra, o dėl aukštos vaisių nokimo laikotarpiu nustatytos temperatūros išsiskiria lakiosios medžiagos, visų pirma etilenas ir kvapiosios medžiagos, nuo kurių priklauso nepakartojamas „Peras de Rincon de Soto“ kvapas.

Žmogiškieji veiksniai

Tradiciniai ir išskirtiniai vietovėje naudojami auginimo būdai taip pat įrodo „Peras de Rincon de Soto“ specifinių savybių ryšį su jų žmogiškąja bei geografine aplinka.

Stengdamiesi, kad vaisių ir medienos proporcija medžiuose būtų tinkama, vietos ūkininkai nuo senų laikų rankomis pašalina dalį vaisių užuomazgų ir geni medžius. Palikus medžiuose augti tinkamą vaisių skaičių, vaisiai užauga didesni ir saldesni. Be to, siekdami tinkamo derliaus ir kad vasarą kriaušės nenukentėtų nuo sausros, atsižvelgdami į specifines nustatytos geografinės vietovės klimato sąlygas, ūkininkai drėkindami užtikrina vandens tiekimą tuomet, kai tai reikalingiausia, kad nenukentėtų vaisių dydis, jų juslinės savybės, kad vaisiai nesusiraukšlėtų arba nepradėtų kristi nuo medžių. Prieš nuimant derlių medžiai nelaistomi (išskyrus atvejus, kai susidaro nepalankios klimato sąlygos), kad nesumažėtų tirpių kietųjų medžiagų kiekis, nepablogėtų vaisių kokybė ir nebūtų pakenkta jo tolesniam išlaikymui.

Šiais laikais soduose stebint vaisių, jų spalvos ir sėklų spalvos vystymąsi, jų atsparumą skinant ir minkštimo kietumą, taip pat atliekant kietųjų medžiagų bei vaisiaus kietumo tyrimus, derliaus nuėmimo datą galima nustatyti beveik visiškai tiksliai, todėl „Peras de Rincon de Soto“ kriaušes galima nuskinti tinkamai prinokusias – nei per žalias, nei pernokusias.

Be to, nustatytoje geografinėje vietovėje esančių sodininkystės produktų bazių darbuotojai yra sukaupę didelę kriaušių tvarkymo, sandėliavimo ir atrankos patirtį ir puikiai išmano ypatingas „Peras de Rincon de Soto“ savybes, žino, kaip šias kriaušes saugoti iki jų išsiuntimo vartotojams, ir gali plika akimi nustatyti, kurie vaisiai atitinka reikalavimus, o kurie yra pažeisti.

Nuoroda į paskelbtą specifikaciją

(Reglamento (EB) Nr. 510/2006 (4) 5 straipsnio 7 dalis)

http://www.larioja.org/upload/documents/733015_Pliego_y_documento_unico_peras_de_rincon.pdf?idtab=438497

(1) OL L 343, 2012 12 14, p. 1.

(2) Pakeistas Reglamentu (ES) Nr. 1151/2012.

(3) Žr. 2 išnašą.

(4) Žr. 2 išnašą.